text: Motorvej til 1,2 mia. kr. indvies 
  18 november 2013 kl. 06.10
  Trafikken kommer til at glide lettere omkring Vejle, når mere af arbejdet med E45-motorvejen i dag indvies.
  Kl 14.30 vil den nye motorvejstilslutning, der får navnet Vejle Syd, blive indviet. Samtidig vil udvidelsen til seks spor mellem Vejle C og Skærup blive indviet.
  - Det er herligt, at vi allerede nu to år før planlagt kan sige farvel til trængsel og bilkøer på E45. Og det er ekstra glædeligt, at vi nu kan indvie en helt ny tilkørsel til motorvejen, siger borgmester Arne Sigtenbjerggaard i en pressemeddelelse.
  Vejarbejdet har stået på siden 2010 og strækker sig over 10 kilometer. Prisen er 1,2 mia. kroner.
  Med dagens åbning er de trafikale trængselstider omkring Vejle endelig forbi.
  Vejdirektoratet er hele tiden i gang med at bygge veje - se på linket her, hvor de ellers er i gang.
  